Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Ј.М. од Пробиштип, поднесена против Јавна Здраствена установа-Општа болница со проширена дејност-Кочани, по предметот Барање за пристап до информации од јавен карактер, на ден 06.07.2026 година, го донесе следното: 

Р Е Ш Е Н И Е

1. Жалбата изјавена од Ј.М. од Пробиштип, поднесена против Јавна Здраствена установа-Општа болница со проширена дејност-Кочани, заведена во Агенцијата со бр.08-43 на 22.06.2026 година, по предметот Барање за пристап до информации од јавен карактер,СЕ УВАЖУВА. 
1. Решението на Имателот на информации со бр.03-315/2 од 18.05.2026 година  СЕ ПОНИШТУВА
2. СЕ ЗАДОЛЖУВА Имателот на информации да му ги достави бараните информации на Барателот во целост, на начин и во форма наведени во Барањето.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Ј.М. од Пробиштип,  поднела Барање за пристап до информации од јавен карактер до Јавна Здраствена установа-Општа болница со проширена дејност-Кочани, со кое побарала во писмена форма да и следната  информација:  
„1. Барање да ни се достави фотокопија од Актот за систематизација на работни места на Јавно Здравствена Установа Општa Болница Кочани со проширена надлежност Кочани.
2.Бараме информација за бројот на вработените медицински лица кои биле на работа во трета смена на ноќта помеѓу 15ти и 16ти март 2025 година? 
2.1. Конкретно, не интересира бројот на вработени медицински лица кои биле на работа по одделенија?...во трета смена треба да има 30 проценти од вработени медицинки сестри...
5.Бараме фотокопија од склучените договори со надворешни економски оператор за полнење на поединечни боци со кислород во временскиот период од 2020 до 2025 година? Притоа бараме фотокопии од фактури испорачани од економскиот оператор, записници за примопредавање?
5.1. Со колку и какви боци за кислород располагала болницата во моментот кога се донесени повредените, поточно затруените деца, од причина што сме сведоци дека едвај неколку од починатите деца се изгорени-изгорените се претежно спасени...
5.2. Според податоци достапни на веб-страна, во 2021 година тогашниот директор на Општa Болница Кочани спомнува дека постои Одделение за интезивна нега и дека наскоро треба да добијат централна кислородна поддршка...
6.Колку обуки и семинари се спроведуваат годишно за тренинг на вработените на годишно ниво?
6.1. Колку обуки и семинари се спроведени кај припадниците на Итна медицинска помош во Општa Болница Кочани?....
6.3. Зошто и чија одлука била да се внесуваат деца (претпоставувам со знаци на живот затоа што оние без знаци на живот- констатирани од на пример шофер, се носени во импровизирана мртовечница) во болнички соби и да се ставаат на болнички кревети кога е јасно дека внатре нема кој да им пружи помош, односно нема....
7.Согласно член 110 став (1) од Законот за здраствена заштита, директорот на болницата е должен на 6 месеци да доставува извештај за работата до Минстерството”
Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр. 08-43 на 21.04.2026 година. 
Агенцијата со електронски допис бр.08-43 од 05.05.2026 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
Имателот на информации не одговори на дописот на Агенцијата.
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-43 од 15.05.2026 година со кое ЈА УВАЖИ и му наложи на Имателот на информации да постапува согласно одредбите од Законот за слободен пристап до информации од јавен карактер. 
Имателот на информации по пошта достави Произнесување со бр.03-315/2 од 18.05.2026 година со кое ја извести Агенцијата дека „...Имателот се соочува со сериозни законски ограничувања кои произлегуваат од Законот за кривичната постапка (ЗКП), како и со објективни технички пречки поради обемноста на преостанатиот дел од бараната документација...Имателот утврди дека се работи за исклучително обемна документација која брои стотици страници...”. Во прилог кон произнесувањето достави и Решение со бр.03-315/2 од 18.05.2026 година со кое Барањето на Барателот на информацијата делумно се усвојува за информациите содржани во точките 1, 3, 3.1, 4, 5 и 7 и во образложението на оспореното Решение наведува „...со оглед на тоа што се работи за исклучително обемна документација која опфаќа петгодишен архивски материјал со стотици страници, чие комплетно фотокопирање би предизвикало несразмерен технички и административен товар и застој во работењето на здминистрацијата во болницата...пристапот до овој обем на информации се овозможува преку непосреден увид во службените простории...” Барањето во однос на точките 2.1, 6.1, 6.2, 6.3, 8 и 9 се одбива и во образложението на оспореното Решение наведува „...пред надлежните правосудни органи во тек е активна кривична постапка...”
Незадоволен од Решението Барателот на информации во законски предвидениот рок повторно поднесе Жалба, заведена во Агенцијата со бр.08-43 на 22.06.2026 година. Во Жалбата меѓу другото е наведено: „...На денот кога ви ја доставувам жалбата, воопшто немаше никаков обид од страна на овластеното лице за посредување на информации од јавен карактер, да постапи согласно диспозитивот на решението...во така обемниот материјал, во присуство на овластено лице кое сигурно ќе потроши помалку време да скенира отколку да чека јас се тоа да прочитам...јасно е предвидено дека информации од јавен карактер е список на лица вработени кај имателот на информацијата со позиција, службен е-маил и службен телефон...просторните капацитети со кои располага болницата како јавно здраствена установа и дали воопшто се употребени во насока на остварување на потребните медицински услуги во даден момент...“
Агенцијата со електронски допис бр.08-43 од 23.06.2026 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијта да ги достави сите списи во врска со предметот.
Имателот на информации по е-маил на 24.06.2026 година одговори на дописот на Агенцијата со доставување на исто Произнесување со бр.03-315/2 од 18.05.2026 година.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата истата ја уважи, Решението на Имателот на информации го поништи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението, поради следното:
По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што не му ги доставил во целост бараните информации на Барателот.
Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации. 
Агенцијата утврди дека при изготвување и донесување на оспореното Решение не се испочитувани во целост одредбите предвидени во член 6 став 1 точка 4 од Законот за слободен пристап до информации од јавен карактер, Имателите на информации можат да одбијат барање за пристап на информација стекната или составена за истрага, кривична или прекршочна постапка, за спроведување на управна и на граѓанска постапка, а чие давање би имало штетни последици за текот на постапката. Според став  (2)  од истиот член Информациите стануваат достапни кога ќе престанат причините за нивната недостапност.
Имено, Барање за пристап до информации од јавен карактер може да се одбие само во согласност со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен задолжителен Тест на штетност, регулиран во член 3 алинеја 6 и член 6 став 3  и став 4 од Законот за слободен пристап до информации од јавен карактер, со кој ќе се утврди дали со објавување на бараната информација последиците врз интересот кој се заштитува се поголеми од јавниот интерес и кои се штетните последици врз интересот кој се заштитува, со прецизирање на штетните последици кои ќе настанат како резултат на објавување на информацијата. Ако документот или негов дел содржи информации кои што претставуваат исклучок и што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.
Што се однесува до наводите на оспореното Решение на Имателот на информации, со кое Барањето на Барателот на информацијата делумно се усвојува за информациите содржани во точките 1, 3, 3.1, 4, 5 и 7  и за кои информации наведува дека „...поради обемноста на бараниот материјал, ...спроведувањето на увидот дополнително ќе бидат усогласени...во рок не подолг од 5 (пет) дена од денот на приемот на ова решение...“,  рок кој што како што наведува Барателот во жалбата не е испочитуван од страна на носителот на оспореното Решение, односно и по повеќе од 15 дена не е овозможен увид во бараните информации, Агенцијата му укажува на Имателот на информации за следното:
Согласно член 22 став 1 и 2 од Законот за слободен пристап до информации од јавен карактер, во случај кога имател на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмалку до 30 дена од денот на приемот на барањето. Имателот на информации за продолжувањето на рокот од ставот (1) на овој член е должен во електронска форма да го извести барателот веднаш, а најдоцна седум дена од денот на приемот на барањето.
Во конкретниот случај Имателот на информации е должен да постапи согласно укажувањата на Агенцијата да донесе правилно и врз Закон засновано Решение со кое ќе го уважи Барањето и на барателот ќе му одговори на начин и во форма наведени во Барањето.
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


                                                                                                        Директор, 
                                                                                                     Петар Гајдов

Доставено до:
- архива на Агенцијата
- жалителот/барател на информацијата
- имател на информацијата

